નો ડાઉરી, નો ગોલ્ડ, ડોનેટ ઓનલી રેડ ગોલ્ડ’ના સૂત્રને વડોદરામાં ધ્વનિ ઇએનટી હોસ્પિટલના ડો. આર. બી. ભેસાણિયા ચરિતાર્થ કરી રહ્યા છે. લગ્નના ચાંલ્લામાં રક્તદાન, દહેજમાં દષ્ટિદાનનો ચીલો ચાતર્યો છે. 2008માં પોતાના ભત્રીજાનાં લગ્નથી તેમણે આ નવતર પગલાની શરૂઆત કરી હતી. આ યજ્ઞ તેમણે તબક્કાવાર પોતાના પરિવારનાં તમામ લગ્નોમાં ચાલુ રાખ્યો છે અને રક્તદાન કરાવ્યું છે. 2014માં પોતાની દીકરી ડો. ધ્વનિનાં લગ્નમાં પણ તેમણે આ પ્રથા અપનાવી. દીકરીનાં લગ્નમાં જાનવિયા, માંડવિયા, બ્રાહ્મણ, ઢોલી, વરવધૂને પણ રક્તદાન કરાવ્યું હતું. ડો. આર. બી. ભેસાણિયા, તેમનાં પત્ની ફાલ્ગુની ભેસાણિયાનું નામ અને કામ ગિનેસ વર્લ્ડ રેકોર્ડ્સ અને લિમકા બુક ઓફ રેકોર્ડ્સમાં નોંધવામાં આવ્યું છે. દેહદાન, નેત્રદાન અને શરીરનાં અન્ય અંગોનું દાન કરવાના શપથ અને નોંધણી પણ પોતાના પરિવાર સાથે લગ્નમાં મહેમાન બનેલાં જાનૈયાંઓ-મહેમાનો પાસે કરાવડાવ્યાં છે. આ ઉત્કૃષ્ટ માનવીય કાર્ય કરવા બદલ તેમનું નામ બે રેકોર્ડ્સ બુકમાં નોંધાયું છે. આ યજ્ઞમાં તેમણે બે કોમના નાગરિકો વચ્ચે પણ સમન્વય સાધવાનો પ્રયાસ કર્યો છે, જેમાં અનેક લોકો જોડાયા હતા.